ગામલોકોની વાતમાં દમ છે. થોડા વખત પહેલાં જ ગામલોકોની ફરિયાદને ધ્યાનમાં રાખી ખાણ અને ખનીજ વિભાગના અધિકારીઓ ગામની મુલાકાતે આવ્યા હતા અને સ્થિતિનો તાગ મેળવ્યો હતો. ક્વોરીઓના વિસ્ફોટ અને ગામનાં મકાનોની સ્થિતિ જોયા બાદ અધિકારીઓએ ગામનાં મકાનોમાં પડેલી તિરાડો ક્વોરીઓના બ્લાસ્ટને કારણે નથી પડી તે મતલબનો રિપોર્ટ રજૂ કરી ગ્રામવાસીઓને ખોટા ઠેરવ્યા હતા. ‘અભિયાન’ પાસે આ રિપોર્ટની કોપી છે. રિપોર્ટ અંગે જિલ્લા ખાણ-ખનિજ અધિકારી સાથે વાત કરતાં તેમણે કહ્યું, “મારે આ મુદ્દે કંઈ કહેવું નથી. મેં મારો રિપોર્ટ આપી દીધો છે એટલે હું કોઈ કોમેન્ટ કરવા માગતો નથી.”